
ОБЩИНСКИ ПЛАН ЗА МЛАДЕЖТА 

за 2026 година

ОБЩИНА ГРАМАДА

І.ВЪВЕДЕНИЕ

Настоящият Годишен план за младежта 2026 г. е разработен в изпълнение на Закона за младежта(чл.15 и чл.16 от ЗМ), както и в съответствие с изискванията на Националната стратегия за младежта.Това е документ за планиране на младежката политика на местно ниво.
Стратегическите цели на работата и дейностите за младите хора, са свързани с: насърчаване на икономическата активност и кариерното развитие на младите хора, подобряване достъпа до информация и качествени услуги, насърчаване на здравословния начин на живот, превенция на социалното изключване на млади хора в неравностойно положение,  повишаване на гражданската активност, развитие на младежкото доброволчество, развитие на младите хора в малките населени места и селските райони, развитие на международния и междукултурния диалог и повишаване на ролята на младите хора в превенцията на престъпността. 

ІІ. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА В ОБЩИНА ГРАМАДА
1.Демографска перспектива
           Община Грамада е разположена в Северозападна България   и се състои от 8 населени места, от които 1 град (общински център) и 7 села. По данни на ГРАО  към 03.01.2026 г. населението на територията на община Грамада по постоянен адрес е 1341 души.
Трудно е да се определи точният брой на реално пребиваващите младежи в общината тъй като част от младите хора целогодишно живеят и работят в по-големите градове, където могат да се реализират, но не са сменили адреса си.
Както в цялата страна, така и в община Грамада тенденцията за намаляване броя на населението и на неговото застаряване продължава.
ГЛАВНА ЦЕЛ:
1.Качествено подобряване на условията на живот на младите хора за пълноценната им реализация в обществено-икономическия живот на общината.

Основни цели на Плана:

1.Осигуряване на достъп до качествено образование на всички младежи в община Грамада.

2.Стимулиране на гражданската активност на младите хора чрез партньорство с младежки организации, клубове и институции.

3.Насърчаване на  здравословен начин на живот.
4.Превенция на социалното изключване на младежи в неравностойно положение.
Общинският план за младежта обхваща 2025 година, в рамките на която ще бъдат реализирани конкретни дейности в община Грамада, свързани с участие и съдействие на младежи от общината. Успешното реализиране на предвидените дейности ще доведе до постигане на приоритетите, очертани в плана. Планът набелязва дейности в следните приоритетни направления: 
Приоритет 1 Насърчаване на икономическата активност и кариерното развитие на младите хора

През  учебната 2025/2026 г. на територията на община Грамада функционира 1 училище и 1 детска градина. В дневна форма са записани 39 ученика разпределени в 7 паралелки.След завършване на основно образование, учениците  продължават обучението си в други училища на територията на област Видин,  като най-близко е училището в гр.Дунавци.

   В СУ „Христо Ботев” се дава възможност за организиране и провеждане на самостоятелна форма на обучение за завършване на определен клас или етап за лица навършили 16 годишна възраст, но незавършили основно образование. Изявилите желание да се обучават в самостоятелна форма през 2025 г. са едно  лице. 

Добро е състоянието на материално-техническата база на учебните заведения. При необходимост се извършват и текущи ремонти с цел осигуряване на максимално добри условия за провеждане на учебните занятия.
СУ „Христо Ботев ” гр. Грамада работи  по следните проекти: „Подкрепа за успех”, „Образование за утрешния ден” и НП „Занимания по интереси.” 

Значим принос за осигуряването на равен достъп да качествено образование е участието на ДГ по проект „Активно приобщаване в системата на предучилищното и училищното образование.” Дейностите по които се работи са две: 1.Допълнително обучение по Български език за деца от уязвими групи и 2.Обезпечаване на средствата за такси на детски градини с повишена концентрация на деца от уязвими групи.
        И през 2025 г. в Община Грамада се реализират дейности по прилагането на „Механизма за съвместна работа на институциите по обхващане и задържане в образователната система на деца и ученици в задължителна предучилищна и училищна възраст”. За общината е определен 1 район на обхват и е сформиран 1 екип с представители от Общинска администрация – гр. Грамада, РУО – гр.Видин, Д „ СП” – гр.Кула, ОД на МВР, училище и детска градина.
Кариерното ориентиране на учениците на общинско ниво се осъществява чрез Център за подкрепа за личностно развитие с дейност кариерно ориентиране и консултиране – гр. Видин. Във връзка с прехода им от една в друга образователна степен и от образованието към пазара на труда, центърът дава информация за видовете подготовка в системата на средното и висше образование, както и за характеристиките на професиите и профилите в училищната система. Групова и индивидуална работа се осъществява с ученици от всички степени на училищното образование.
По данни на Д „БТ”- гр. Кула, регистрираните безработни младежи до 29 години  за община Грамада са:  
· безработни 15-29 г. – 17 бр. 

· Младежка Безработица 18.09%

· Общо регистрирани безработни лица – 116 бр.

· Равнище на безработица – 29.37%
Възможностите за професионална и личностна реализация на територията на общината са ограничени и поради липса на работеща икономика. Част от младите хора са ангажирани по програми, мерки за заетост, схеми на  ОП РЧР или в частния сектор.

В работата с продължително безработните лица се срещат трудности свързани с ниското образование, ниската квалификация и ниската мотивация за започване на работа. Те са слабо конкурентни на пазара на труда и затова са основни участници в програмите за заетост на пазара на труда. Не отговарят на изискванията на работодателите и това предопределя продължителния им престой без работа.
Приоритет 2. Достъп до информация и качествени услуги
В СУ „Христо Ботев” има оборудван компютърен кабинет и STEM кабинет.  По НП ”ИКТ“ в системата на предучилищното и училищното образование” са предоставени средства за изграждане и развитие на безжичен интернет и е осигурен безплатен Wi -Fi на територията на цялото училище.
Община Грамада предоставя на своите младежи достъп до информация и услуги чрез няколко източника: Общинска администрация, двете читалища на територията на общината, през 2023 г. се реализира и спечеленият от община Грамада проект по Програма WiFi4EU, на Европейската комисия която насърчава безплатния достъп до безжичен интернет(Wi-Fi) за граждани и посетители на обществени места, като паркове, градинки, обществени сгради, библиотеки, здравни центрове и музей навсякъде в Европа.
Макар,  че информационните технологии навлизат сериозно в бита и в работата ни достъпът до информация на младите хора е различен. Нерядко причината за това се крие в незнанието как да се търси полезна информация.

   
 От Дирекция „Бюро по труда” гр.Кула всички млади хора могат да получат информация за активни обучения, схеми по ОП РЧР, проекти стимулиращи предприемачеството. 

  
 В община Грамада няма Младежки информационно консултантски център. Местната комисия за борба с противообществените прояви на малолетни и непълнолетни, отдел „Закрила на детето ” към Дирекция „Социално подпомагане” гр.Кула и Детска педагогическа стая към ОДМВР – гр.Видин - Районно управление – гр.Кула са институциите, които работят с деца и младежи в риск.
Приоритет 3. Насърчаване на здравословния начин на живот
В общината няма действащо лечебно заведение. Здравните нужди се покриват от 1 личен лекар с център на лекарска практика в друго населено място.
             С учениците от СУ „Христо Ботев” се провеждат различни мероприятия и инициативи свързани със здравословния начин на живот.
Младежите от община Грамада проявяват интерес към футбола.На територията на общината функционира футболен клуб „Ботев”. Много добре се съгласува дейността на училището с клуба за организиране на извънкласната дейност „Футболен клуб” с целева група – момчета, момичета, а също така и  целева група юноши, взимат участие във футболни срещи с други футболни клубове на територията на област Видин.
Училището и детската градина ежегодно разработват спортен проект по реда на ПМС № 129/2000 г. за предоставяне на средства за подпомагане на физическото възпитание и спорта.
Приоритет 4.  Превенция на социалното изключване на младите хора в неравностойно положение 

 Могат да се посочат следните групи в риск от социално изключване:

- младежи на възраст 15 – 18 години, които попадат в обхвата на Закона за закрила на детето;

- младежи със здравословни проблеми и специфични образователни потребности;

- младежи в малки населени места и от ромската общност.
На територията на община Грамада няма специализирани институции за предоставяне на социални услуги за деца и младежи.
Социалното подпомагане на хората в неравностойно положение от общината включително и на младите хора се осъществява с изискванията на Закона за социално подпомагане, ППЗСП, Закона за семейните помощи за деца.
Предотвратяването на социалното изключване на младежи в малки населени места и от ромската общност се осъществява в партньорство на общината с читалищата. 
Приоритет 5. Развитие на младежко доброволчество
Развитието на доброволческата дейност като механизъм за публично подпомагане се изразява в участието на младите хора в различни инициативи. На територията на общината няма неправителствени организации, които да работят за популяризиране на доброволчеството сред учениците и привличане на други граждани заявили желание да полагат доброволен труд.
 Община Грамада партнира  с Българския червен кръст.
Приоритет 6. Повишаване на гражданската активност
На територията на община Грамада няма създадени неправителствени организации, които да се занимават с проблемите на младежта. Младите хора по често предпочитат неформалните среди за общуване – събирания с приятели, спортни мероприятия, интернет форуми и чатове.
Приоритет 7. Развитие на младите хора в малките населени места и селските райони
Достъпът до информация в населените места от общината се осъществява чрез НЧ „Просвета 1928”с. Тошевци и чрез  кметските наместници в останалите населени места.
Достъпът до формално и неформално образование, професионално образование и обучение, информация и консултиране на младите хора в малките населени места и селските райони е ограничен. Често им липсва необходимата информация и контакти за устройване на работа. С всяка изминала година постоянно намаляват възможности за икономическа активност и професионална реализация. 
Приоритет 8. Развитие на междукултурния и международния диалог

Няма информация за участие на младежи в международни инициативи и проекти.
 В училището са създадени условия за приемане на различията и утвърждаване на толерантността сред младежката общност чрез инициативи посветени на Международния ден на толерантността, Международния ден за борба с тормоза, Ден на розовата фланелка, Международен ден на борбата с ХИВ/СПИН и др.

Приоритет 9. Повишаване ролята на младите хора в превенцията на престъпността
В община Грамада работи МКБППМН. За 2025 г. не са разглеждани възпитателни дела. Ежемесечно обществените възпитатели посещават родителите на децата с противообществени прояви, водещи се на отчет, водят разговори с тях в присъствието на децата за тяхното поведение в училището и обществото. Представители на комисията се включват активно в провежданите дейности в училището- провеждане на родителски срещи – общи и по класове, участие в мероприятията на училището, тържества и др. В училището ежегодно се отбелязва Световния ден за възпоменание на жертвите при ПТП.
ПУБЛИЧНОСТ НА ПЛАНА:

Планът за действие е разработен като отворен документ, който ще се актуализира, допълва и изменя на база регламентирани периодични анализи.

МИЛЧО БАШЕВ

